Иван Вазов
Пролет

chitanka.info

Топли ветрове завяват,

бързо пукат ледовете

и далеч от нас се дяват

студовете, снеговете.

Планини зазеленяват,

поток шурти из морави,

небеса се заведряват,

зашумяват вси дъбрави.

Кукурякът си излязва

изпод новата тревица

и кокичето показва

чудно бяла си главица.

Птичетата ясно пеят

покрай бистричките вади

и тук-там си вече блеят

агънцата по ливади.

Пролет! Всичко е засмяно!

И деца отрано стаят

по полето разцъфтяно

да си пеят и играят.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.